पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. मानसूनी बादलों ने संतरानगरी समेत पूरे विदर्भ को घेर रखा है। बुधवार की सुबह घने काले बादलों के साए में बरसात हुई। दोपहर 1 बजे तेज बौछारों के आने से लगा कि आज पूरा दिन वर्षा के नाम ही रहेगा। करीब आधा घंटा चली तेज बरसात के बाद टिप-टिप का दौर शुरू हुआ, जो देर रात तक जारी रहा। मौसम विभाग के अनुसार सुबह 8:30 बजे से रात 8:30 बजे तक 5.8 मि.मी. वर्षा दर्ज की गई।
मौसम विभाग के अनुसार बंगाल की खाड़ी में बना कम दबाव का चक्र ओडिशा तट तक आ पहुंचा है। चक्रवाती चक्र मिडट्रोफोसफेरिक स्तर पर बना है, जो ऊंचाई पर दक्षिण पश्चिम की ओर झुका है। द्रोणिका समुद्र स्तर से मध्यप्रदेश, छत्तीसगढ़, ओडिशा तथा कम दाब के चक्र के केंद्र से होते हुए दक्षिण पश्चिम राजस्थान तक खिंची है। इसके प्रभाव से ही मानसूनी बादलों का जमावड़ा विदर्भ पर हो रहा है।
बादलों के छाए रहने से शहर का मौसम पूरे दिन खुशगवार रहा। दोपहर में कुछ समय उमस ने परेशान किया, लेकिन बारिश के साथ आए ठंडी हवा के झोंकों ने इसे भी दूर कर दिया। बदली के चलते तापमान में भी गिरावट दर्ज हुई। अधिकतम तापमान सामान्य से 5 डिग्री कम 34.6 डिग्री सेल्सियस दर्ज किया गया। न्यूनतम तापमान 24.4 डिग्री सेल्सियस रिकार्ड किया गया, जो सामान्य से 2 डिग्री कम रहा। अधिकतम आद्र्रता 97 प्रतिशत तथा न्यूनतम 58 प्रतिशत रही। अनुमान है कि कम दाब क्षेत्र और प्रभावशाली हो सकता है। इससे गुरुवार को भी तेज बारिश के आसार बन रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn